**Н А Ц Р Т**

На основу члана 138. став 1. став 2. и став 5. у вези са чланом 137. став 1. тачка 16. Закона о спорту („Службени гласник Републике Србије", број 10/2016), члана 37. став 1. тачка 7. Статута Града Ниша („Службени лист Града Ниша", број 88/2008, 143/2016 и 18/2019),

Скупштина Града Ниша, на седници одржаној \_\_\_\_\_\_\_\_\_\_2025 .године, донела је

**О Д Л У К У**

О ИЗМЕНИ И ДОПУНИ ОДЛУКЕ О ОСТВАРИВАЊУ ПОТРЕБА И ИНТЕРЕСА ГРАЂАНА У ОБЛАСТИ СПОРТА У ГРАДУ НИШУ

**Члан 1.**

У Одлуци о остваривању потреба и интереса грађана у области спорта у Граду Нишу („Службени лист Града Ниша", број 109/2018-пречишћен текст, 36/2021, 49/2022 и 139/2022), у члану 26. додаје се нови став 2. који гласи:

''Изузетно, на образложен захтев спортске организације, а по предлогу ресорно надлежне Управе, Градоначелник може донети Решење којим се одобрава другачија динамика преноса средстава у односу на уговорену, односно највише 6 месечних или две кварталне рате унапред, уколико се тиме доприноси ефикаснијем остварењу сврхе програма.''

**Члан 2.**

У члану 15. став 4, брише се.

**Члан 3.**

Члан 49. мења се и гласи:

''Предлог за доделу награда Градоначелнику подноси Спортски савез Ниша, као надлежни територијални спортски савез, по спроведеном поступку у складу са Правилником.''

**Члан 4.**

Ова одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_\_

У Нишу: \_\_\_\_\_\_\_\_\_.2025. године

**СКУПШТИНА ГРАДА НИША**

Председник

Проф. др Игор Новаковић

*Образложење*

На основу одредаба Закона о спорту(„Службени гласник Републике Србије", број 10/2016), Скупштина Града Ниша донела је Одлуку о остваривању потреба и интереса грађана у области спорта у Граду Нишу („Службени лист Града Ниша", број 109/2018-пречишћен текст, 36/2021, 49/2022 и 139/2022) којом се уређују ближи услови, критеријуми, начин и поступак одобравања програма којима се остварују потребе и интереси грађана у области спорта на територији Града, начин доделе средстава из буџета Града Ниша, начин јавног објављивања података о предложеним програмима за финансирање, одобреним програмима и реализацији одобрених програма, извештавање и контрола реализације програма, стипендирање и награђивање спортиста, одржавање спортских приредби од значаја за Град, коришћење спортских објеката и простора намењених за спортске активности, као и друга питања у области спорта.

У складу са одредбама из члана 19. став 4. и став 5. као и члана 26. предметне Одлуке, спортској организацији којој је одобрен годишњи програм, може се извршити пренос средстава из буџета Града у једнаким месечним ратама, квартално или у зависности од динамике реализације програма, а у складу са уговором, одобреним квотама буџета Града а према ликвидној могућности буџета.

Како је ставом 2. члана 138. Закона о спорту прописано да јединица локалне самоуправе преко својих органа, између осталог, уређује ближе услове, критеријуме и начин и поступак доделе средстава из буџета јединице локалне самоуправе, предложеном допуном у смислу новог става 2. у члану 26.предметне Одлуке, ствара се могућност за пренос средстава из буџета Града одређеној спортској организацији и по другачијој динамици у односу на уговорену, уколико Градоначелник Града Ниша, као налогодавац за извршење буџета, донесе Решење у смислу наведеног, а на основу образложеног захтева спортске организације – корисника средстава и предлога ресорно надлежне Управе за област спорта, уколико се тиме доприноси ефикаснијем остварењу сврхе програма.

Предложеном изменом члана 49.Одлуке, прописује се да Предлог за доделу награда за постигнуте резултате и допринос развоју спорта којима се афирмише Град (прописаним у члану 48. Одлуке за: спортисту године; најбољег младог спортисту; најбољи спортски колектив (клуб); спортску личност године и спортског новинара године), Градоначелнику подноси Спортски савез Ниша као надлежни територијални спортски савез. Овом изменом Одлуке, врши се усаглашавање са одредбом из члана 138. Закона о спорту, који ставом 5 .прописује исту одредбу.

У складу са претходно образложеном изменом члана 49.Одлуке, у члану 15. неопходно је извршити брисање става 4., јер се из надлежности Комисије изузима подношење предлога за доделу награда из члана 47. исте.